**DĖL ROKIŠKIO RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO SISTEMOS PATVIRTINIMO**

2017 m. vasario 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 5 straipsnio 2 dalimi, Rokiškio rajono savivaldybės taryba nusprendžia:

Patvirtinti Rokiškio rajono savivaldybės biudžetinių įstaigų vadovų darbo apmokėjimo sistemą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Daiva Jasiūnienė

PATVIRTINTA

Rokiškio rajono savivaldybės tarybos

2017 m. vasario 24 d. sprendimu Nr. TS-

**ROKIŠKIO RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO SISTEMA**

**I SKYRIUS**

**BENDROSIOS NUOSTATOS**

1. Rokiškio rajono savivaldybės biudžetinių įstaigų vadovų darbo apmokėjimo sistema (toliau – sistema) nustato Rokiškio rajono savivaldybės (toliau – savivaldybės) biudžetinių įstaigų vadovų (toliau – įstaigos vadovų) darbo apmokėjimo sąlygas ir dydžius, pareigybių lygius, pareiginės algos pastoviosios dalies nustatymo kriterijus, kintamosios dalies, priemokų, premijų, materialinių pašalpų mokėjimo sąlygas ir tvarką.

**II SKYRIUS**

**BIUDŽETINIŲ ĮSTAIGŲ GRUPĖS IR PAREIGYBĖS**

2.Biudžetinės įstaigos skirstomos į tris grupes:

2.1. I grupė – kai pareigybių sąraše nustatytas darbuotojų pareigybių skaičius yra 201 ir daugiau;

2.2. II grupė – kai pareigybių sąraše nustatytas darbuotojų pareigybių skaičius yra nuo 51 iki 200;

2.3. III grupė – kai pareigybių sąraše nustatytas darbuotojų pareigybių skaičius yra 50 ir mažiau.

3. Įstaigų vadovo pareigybė priskiriami biudžetinių įstaigų vadovų ir jų pavaduotojų pareigybių grupei.

4. Įstaigos vadovo pareigybė yra A lygio, t. y. šiai pareigybei būtinas ne žemesnis kaip aukštasis išsilavinimas:

4.1. A1 lygio – pareigybės, kurioms būtinas ne žemesnis kaip auštasis universitetinis išsilavinimas su magistro kvalifikaciniu laipsniu ar jam prilygintu išsilavinimu.

4.2. A2 lygio - pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu.

5. Biudžetinės įstaigos vadovo pareigybės aprašymą tvirtina Savivaldybės meras pagal Lietuvos Respublikos Vyriausybės ar jos įgaliotos institucijos patvirtintą Valstybės ir savivaldybių įstaigų darbuotojų pareigybių aprašymo metodiką.

6. Biudžetinės įstaigos vadovo pareigybės aprašyme nurodoma:

6.1. pareigybės grupė;

6.2. pareigybės pavadinimas;

6.3. pareigybės lygis;

6.4. specialūs reikalavimai, keliami šias pareigas einančiam darbuotojui (išsilavinimas, darbo patirtis, profesinė kvalifikacija);

6.5. pareigybei priskirtos funkcijos;

6.6. gali būti nurodomas pavaldumas, paskirtis, atsakomybė už pažeidimus, padarytus vykdant savo veiklą, už pareigų netinkamą vykdymą ar nevykdymą, už padarytą materialinę žalą.

**III SKYRIUS**

**PAREIGINĖS ALGOS PASTOVIOJI DALIS**

7. Įstaigos vadovo pareiginės algos pastovioji dalis nustatoma pareiginės algos koeficientais. Pareiginės algos koeficiento vienetas yra lygus Lietuvos Respublikos Seimo patvirtinto atitinkamų metų pareiginės algos baziniam dydžiui, kuris taikomas apskaičiuojant valstybės politikų, teisėjų, valstybės pareigūnų ir valstybės tarnautojų pareigines algas. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio.

8. Įstaigos vadovų pareiginės algos pastovioji dalis nustatoma pagal sistemos priedą, atsižvelgiant į biudžetinės įstaigos pareigybių sąraše nustytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, o taip pat į įstaigos vadovo veiklos sudėtingumą, darbo krūvį, atsakomybės lygį, papildomų įgūdžių ar svarbių einamoms pareigoms žinių turėjimą.

9. Įstaigos vadovo pareiginė alga (pastovioji dalis kartu su kintamąja dalimi) negali viršyti praėjusio ketvirčio biudžetinės įstaigos darbuotojų 5 vidutinių pareiginių algų (pastoviųjų dalių kartu su kintamomis dalimis) dydžių.

10. Rokiškio rajono savivaldybės merui kartu su biudžetinės įstaigos darbuotojų atstovavimą įgyvendinančiais asmenimis įvertinus įstaigos vadovo praėjusių kalendorinių metų veiklą nepatenkinamai, įstaigos vadovui vieniems metams nustatomas mažesnis pareiginės algos pastoviosios dalies koeficientas, tačiau ne mažesnis, negu Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 1 priede tai pareigybei pagal vadovaujamo darbo patirtį, numatytas minimalus koeficientas.

11. Įstaigos vadovo pareiginės algos pastovioji dalis sulygstama darbo sutartyje. Pareiginės algos pastoviosios dalies koeficientas nustatomas iš naujo pasikeitus biudžetinės įstaigos darbuotojų pareigybių skaičiui, vadovaujamo darbo patirčiai, ar nustačius, kad įstaigos vadovo pareiginė alga (pastovioji dalis kartu su kintamąja dalimi) viršija praėjusio ketvirčio biudžetinės įstaigos darbuotojų 5 vidutinius pareiginių algų (pastoviųjų dalių kartu su kintamosiomis dalimis) dydžius.

12. Nustatant kultūros įstaigos vadovo pareiginės algos pastoviąją dalį, papildomai įvertinamas įstaigos aukščiausiojo profesinio meninio lygio kultūros ir meno darbuotojų nacionaliniu ir tarptautiniu mastu įgytas pripažinimas. Šiuo atveju sistemos priede nustatyti pareiginės algos pastoviosios dalies koeficientai gali būti didinami iki 100 procentų.

13. Įstaigos vadovo pareiginės algos pastoviosios dalies koeficientus nustato Rokiškio rajono savivaldybės meras.

**IV SKYRIUS**

**PAREIGINĖS ALGOS KINTAMOJI DALIS**

14. Įstaigos vadovo pareiginės algos kintamosios dalies nustatymas priklauso nuo praėjusių metų veiklos vertinimo pagal įstaigos vadovui nustatytas metines užduotis, siektinus rezultatus ir jų vertinimo rodiklius, išskyrus 16 punkte nurodytą atvejį.

15. Pareiginės algos kintamoji dalis, atsižvelgiant į praėjusių metų veiklos vertinimą, nustatoma vieniems metams ir gali siekti iki 50 procentų pareiginės algos pastoviosios dalies.

16. Konkrečius pareiginės algos kintamosios dalies dydžius įstaigos vadovui, įvertinus jo praėjusių metų veiklą, nustato Rokiškio rajono savivaldybės meras.

17. Rokiškio rajono savivaldybės merui, kartu su biudžetinės įstaigos darbuotojų atstovavimą įgyvendinančiais asmenimis įvertinus įstaigos vadovo praėjusių kalendorinių metų veiklą:

17.1. labai gerai, – įstaigos vadovui vieniems metams nustatomas pareiginės algos kintamosios dalies dydis nuo 10 iki 50 procentų pareiginės algos pastoviosios dalies ir gali būti skiriama premija, atsižvelgiant į biudžetinei įstaigai darbo užmokesčiui skirtas lėšas;

17.2. gerai, – įstaigos vadovui vieniems metams nustatomas nuo 5 iki 10 procentų pareiginės algos kintamosios dalies dydis, atsižvelgiant į biudžetinei įstaigai darbo užmokesčiui skirtas lėšas;

17.3. patenkinamai, – įstaigos vadovui vienus metus nenustato pareiginės algos kintamosios dalies dydžio;

18. Įstaigos vadovo pareiginės algos kintamoji dalis gali būti nustatyta priėmimo į darbą metu, atsižvelgiant į įstaigos vadovo vadovaujamą patirtį ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieniems metams.

**V SKYRIUS**

**PRIEMOKOS**

19. Priemokos įstaigos vadovui iki 30 procentų pareiginės algos pastoviosios dalies dydžio gali būti nustatomos už:

19.1. papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės;

19.2. papildomų pareigų ar užduočių, nenustatytų pareigybės aprašyme ir suformuluotų raštu, vykdymą.

20. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

21. Konkrečius priemokų dydžius įstaigos vadovui nustato Rokiškio rajono savivaldybės meras.

**VI SKYRIUS**

**MOKĖJIMAS UŽ DARBĄPOILSIO IR ŠVENČIŲ DIENOMIS, NAKTIES BEI VIRŠVALANDINĮ DARBĄ, BUDĖJIMĄ IR ESANT NUKRYPIMAMS NUO NORMALIŲ DARBO SĄLYGŲ**

22. Už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų įstaigų vadovams mokama Lietuvos Respublikos darbo kodekso nustatyta tvarka.

**VII SKYRIUS**

**PREMIJOS**

23. Įstaigos vadovui ne daugiau kaip vieną kartą per metus gali būti skiriama premija, atlikus vienkartines ypač svarbias biudžetinės įstaigos veiklai užduotis.

24. Taip pat ne daugiau kaip vieną kartą per metus gali būti skiriama premija, įvertinus labai gerai įstaigos vadovo praėjusių kalendorinių metų veiklą.

25. Premijos negali viršyti įstaigos vadovui nustatytos pareiginės algos pastoviosios dalies dydžio. Jos skiriamos neviršijant biudžetinei įstaigai darbo užmokesčiui skirtų lėšų.

26. Konkrečius premijų dydžius įstaigos vadovams nustato Rokiškio rajono savivaldybės meras.

**VIII SKYRIUS**

**MATERIALINĖS PAŠALPOS**

27. Įstaigų vadovams, kurių materialinė būklė tapo sunki dėl jų pačių ligos, šeimos narių (sutuoktinio, vaiko (įvaikio), motinos (įmotės), tėvo (įtėvio), brolio (įbrolio), sesers (įseserės), taip pat išlaikytinių, kurių globėju ar rūpintoju yra paskirtas darbuotojas, ligos ar mirties, stichinės nelaimės ar turto netekimo, jeigu yra įstaigos vadovo rašytinis prašymas ir pateikti atitinkamą aplinkybę patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa iš biudžetinei įstaigai skirtų lėšų.

28. Mirus įstaigos vadovui, jo šeimos nariams iš biudžetinei įstaigai skirtų lėšų gali būti išmokama iki 5 minimaliųjų mėnesinių algų dydžio materialinė pašalpa, jeigu yra jo šeimos narių rašytinis prašymas ir pateikti mirties faktą patvirtinantys dokumentai.

29. Įstaigos vadovui materialinė pašalpa iš jo vadovaujamai biudžetinei įstaigai skirtų lėšų skiriama Rokiškio rajono savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės biudžetinių įstaigų vadovų darbo apmokėjimo sistemos priedas

**ROKIŠKIO RAJONO SAVIVALDYBĖS BIUDŽETINIŲ ĮSTAIGŲ VADOVŲ**

**PAREIGINĖS ALGOS PASTOVIOSIOS DALIES KOEFICIENTAI**

|  |  |  |
| --- | --- | --- |
| **ĮSTAIGOS GRUPĖ** | **PASTOVIOSIOS DALIES NUSTATYMO KRITERIJAI** | **PASTOVIOSIOS DALIES KOEFICIENTAI (PAREIGINĖS ALGOS BAZINIAIS DYDŽIAIS), KAI PAREIGYBĖS LYGIS A** |
| **II GRUPĖ**  (nuo 50 iki 200 pareigybių) | Vadovaujamo darbo patirtis iki 5 metų | **4,6-12,4** |
| Vadovaujamo darbo patirtis nuo daugiau kaip 5 iki 10 metų | **4,7-12,6** |
| Vadovaujamo darbo patirtis daugiau kaip 10 metų | **4,8-12,8** |
| **III GRUPĖ**  (iki 50 pareigybių) | Vadovaujamo darbo patirtis iki 5 metų | **4,4-12,0** |
| Vadovaujamo darbo patirtis nuo daugiau kaip 5 iki 10 metų | **4,5-12,2** |
| Vadovaujamo darbo patirtis daugiau kaip 10 metų | **4,6-12,4** |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Lietuvos Respublikos valstybės ir savivaldybių įstaigų darbuotojų darbo apmokėjimo įstatyme, kuris įsigaliojo nuo 2017 m. vasario 1 d., nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių įstaigų darbuotojų darbo apmokėjimo įstatymas.

**Sprendimo projekto esmė.**

Lietuvos Respublikos Seimas priėmė Valstybės ir savivaldybių įstaigų darbuotojų darbo apmokėjimo įstatymą, kuriuo įtvirtinami biudžetinių įstaigų vadovų ir kitų darbuotojų, dirbančių pagal darbo sutartis, darbo apmokėjimo sąlygos ir dydžiai, materialinės pašalpos, darbuotojų pareigybių lygiai ir grupės, taip pat kasmetinis veiklos vertinimas. Šis įstatymas pakeitė 24 metus galiojusį Lietuvos Respublikos Vyriausybės 1993 m. liepos 8 d. nutarimą Nr. 511 „Dėl Biudžetinių įstaigų ir organizacijų darbuotojų darbo apmokėjimo tvarkos tobulinimo“.

Įstatyme biudžetinių įstaigų vadovų pareigybė priskiriama biudžetinių įstaigų vadovų ir jų pavaduotojų, kurių pareigybės priskiriamos A lygiui, atsižvelgiant į būtiną išsilavinimą toms pareigoms eiti, grupę, t. y. turėti ne žemesnį kaip aukštąjį išsilavinimą.

Darbo užmokestį sudarys pareiginė alga (pastovioji ir kintamoji dalys arba tik pastovioji dalis), priemokos iki 30 procentų pastoviosios dalies dydžio, mokėjimas už darbą poilsio ir švenčių dienomis, nakties ir viršvalandinį darbą bei budėjimą ir premijos.

Biudžetinių staigų vadovų pareiginės algos pastovioji dalis nustatoma pagal šiuo sprendimo projektu siūlomą patvirtinti Sistemos priedą, atsižvelgiant į pareigybių sąraše nustatytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, bei į veiklos sudėtingumą, darbo krūvį, atsakomybės lygį, papildomų įgūdžių ar svarbių einamoms pareigoms žinių turėjimą ir kitus kriterijus.

Pareiginės algos pastoviosios dalies koeficientas galės būti didinamas iki 100 proc., papildomai įvertinus kultūros ir meno įstaigų aukščiausiojo profesinio meninio lygio kolektyvų nacionaliniu ir tarptautiniu mastu įgytą pripažinimą, turimą aukštą kvalifikacinę kategoriją, palyginti su tos pačios darbuotojų grupės kvalifikacine kategorija ir atsižvelgiant į minėtus kriterijus.

Pareiginės algos kintamoji dalis priklausys nuo praėjusiais metais pasiektų rezultatų, vertinamų pagal darbuotojui iš anksto nustatytas metines užduotis, ir negalės viršyti 50 proc. pastoviosios dalies.

**Galimos pasekmės, priėmus siūlomą tarybos sprendimo projektą:**

**teigiamos –** teisės aktų, reglamentuojančių biudžetinių įstaigų vadovų darbo apmokėjimą, įgyvendinimas; valstybės ir savivaldybių įstaigų darbuotojams, tiek dirbantiems pagal darbo sutartis, tiek valstybės tarnautojams, bus taikomas vienodas bazinis algos dydis – 130,5 euro.

**neigiamos –** nenumatyta.

**Kokia sprendimo nauda Rokiškio rajono gyventojams.**

Biudžetinių įstaigų vadovų darbo užmokesčio sandaros samprata, viešumas ir skaidrumas.

**Finansavimo šaltiniai ir lėšų poreikis.**

Sprendimo įgyvendinimui 2017 metais finansavimas numatytas 2017 metų savivaldybės biudžeto projekte. Naujos darbo apmokėjimo tvarkos įgyvendinimui, kaip yra teigiama, 2017 m. valstybės biudžete skirta 16 mln. eurų. Įstatyme yra nurodyta, kad biudžetinės įstaigos iki 2017 m. liepos 1 d. ir vėliau nurodytais terminais turės pateikti Lietuvos Respublikos socialinės apsaugos ir darbo ministerijai darbo užmokesčio dydžius pagal pareigybių grupes.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalimi numatytais veiksniais, todėl teisės aktas nevertintinas antikorupciniu požiūriu.

Juridinio ir personalo skyriaus

vyriausioji specialistė Daiva Jasiūnienė